Na temelju članka 14. Zakona o proračunu («Narodne novine» broj 87/08, 136/12 i 15/15) te članka 26. («Glasnik Općine Kamanje» broj 01/21) Općinsko vijeće općine Kamanje na svojoj 4. sjednici održanoj 03.12.2021. god., donosi

ODLUKU
o izvršavanju Proračuna općine Kamanje

za 2022. godinu sa projekcijama za 2023. i 2024. god.
 I. OPĆE ODREDBE

Članak 1.

Ovom se Odlukom uređuje struktura prihoda i primitaka te rashoda i izdataka Proračuna Općine Kamanje za 2022. godinu (u daljnjem tekstu: Proračun), njegovo izvršavanje, opseg zaduživanja i jamstva, upravljanje financijskom i nefinancijskom imovinom, prava i obveze korisnika proračunskih sredstava, ovlasti Općinskog vijeća i Općinskog načelnika, te druga pitanja u izvršavanju Proračuna.

Članak 2.

Proračun se donosi i izvršava u skladu s načelima jedinstva i točnosti proračuna, jedne godine, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.

Članak 3.

Ako se tijekom godine usvoje zakoni i drugi propisi ili programi na osnovi kojih nastaju nove obveze za Proračun, sredstva će se osigurati u Proračunu za sljedeću proračunsku godinu u skladu s trogodišnjim fiskalnim projekcijama i mogućnostima.

II. SADRŽAJ PRORAČUNA

Članak 4.

Proračun se sastoji od općeg i posebnog dijela. Opći dio Proračuna sastoji se od Računa prihoda i rashoda, te Računa financiranja. U računu prihoda i rashoda iskazuju se svi prihodi po izvorima i vrstama, te svi rashodi po vrstama i osnovnim namjenama. U računu financiranja iskazuju se primici od financijske imovine i zaduživanja, te izdaci za financijsku imovinu i otplatu zajmova. Posebni dio Proračuna sastoji se od plana rashoda i izdataka iskazanih po vrstama, raspoređenih u programe koji se sastoje od aktivnosti i projekata iskazani po proračunskim klasifikacijama.

III. IZVRŠAVANJE PRORAČUNA 

Članak 5.

Za planiranje i izvršavanje proračuna u cjelini Načelnik je odgovoran Općinskom vijeću izvještavat na način propisan Zakonom o proračunu ("Narodne novine" broj 87/08, 136/12, 15/15). Preuzimanje obveza na teret Proračuna po ugovorima koji zahtijevaju plaćanje u slijedećim godinama odobrava Načelnik.
U izvršenju Proračuna Općine Kamanje za 2022. godinu primjenjuju se odredbe Zakona o proračunu ("Narodne novine" broj 87/08, 136/12, 15/15). Općinski načelnik, kao odgovorna osoba proračuna, odgovorna je za zakonito i pravilno planiranje te izvršavanje proračuna, odnosno financijskog plana. Odgovornost za izvršavanje Proračuna podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava putem lokalne riznice, te za utvrđivanje prava naplate i izdavanje naloga za naplatu u korist proračunskih sredstava.

Pročelnica Jedinstvenog upravnog odjela odgovorna je za zakonitost, svrhovitost, učinkovitost i ekonomično raspolaganje proračunskim sredstvima. Jedinstveni upravni odjel odgovoran je za prikupljanje proračunskih prihoda, za potpunu i pravodobnu naplatu prihoda na račun Proračuna u skladu s odgovarajućim zakonima i propisima donesenim na temelju zakona.

Članak 6.
Proračunski korisnik Općine Kamanje, Dječji vrtić Kamanje, u 2022. godini obavljaju sve transakcije preko vlastitog računa.

Članak 7.
Stvarna naplata prihoda nije ograničena visinom prihoda utvrđenih u Proračunu. Iznosi rashoda i izdataka utvrđeni u posebnom dijelu Proračuna smatraju se najvišim iznosima, pa stvarni rashodi i izdaci za pojedinu aktivnost, odnosno projekt ne smiju biti veći od odobrenih iznosa.

Članak 8.

Nalogodavac i odgovorna osoba za izvršenje Proračuna u cijelosti je Općinski načelnik. Za nabavu roba, radova i usluga male vrijednosti, čija vrijednost nabave je veća od 70.000,00 kuna, Općinski načelnik donosi odluku o načinu nabave za svaku proračunsku poziciju, sukladno Zakonu o javnoj nabavi. Korištenje sredstava za izvršenje javnih potreba i za nabavu roba od 20.000,00 do 70.000,00 kn odobrava Općinski načelnik.

Članak 8.

Otplate anuiteta kreditnog zaduženja Općine Kamanje iskazane su u Općem dijelu proračuna, Računu financiranja Proračuna za 2021. godinu i Posebnom dijelu Proračuna. 
Otplate glavnica, te pripadajuće kamate imaju u izvršavanju Proračuna za 2022. godinu prednost pred svim ostalim izdacima.

Članak 9.

Korištenje proračunskih sredstava posebnog dijela Proračuna ovisiti će o visini i dinamici ostvarenja prihoda Proračuna, time da će prioritet imati materijalni izdaci Jedinstvenog upravnog odjela Općine Kamanje, društvenih djelatnosti i komunalnog sustava.

Glede neravnomjerne dinamike priljeva sredstava Općinski načelnik može samostalno utvrđivati prioritete izmirenja proračunskih izdataka.

Članak 10.

Zaključivanje ugovora obvezno je:

- za obavljanje komunalnih djelatnosti prema posebnoj odluci,

- za izradu projektne dokumentacije,

- za sredstva koja se izvršavaju kroz programe javnih potreba,

- za sredstva Proračuna koja se izvršavaju kao pomoći, subvencije i donacije, za sve nabave iznad 70.000,00 kuna (usluge, radovi).

Članak 11.

Proračun se izvršava od 1. siječnja do 31. prosinca 2022. godine. Samo naplaćeni prihodi u kalendarskoj godini jesu prihodi Proračuna za 2022. godinu. Financijske obveze koje ne budu podmirene do 31. prosinca 2022. godine, podmirit će se iz namjenski odobrenih sredstava Proračuna za 2022. godinu. O viškovima prihoda ostvarenim u 2022. godini odlučuje Općinsko vijeće.
III. UPRAVLJANJE FINANCIJSKOM IMOVINOM I NEFINANCIJSKOM IMOVINOM

Članak 12.

Raspoloživim novčanim sredstvima na računu Proračuna upravlja Općinski načelnik. Raspoloživa novčana sredstva mogu se oročavati kod poslovne banke ili plasirati drugim pravnim osobama putem kratkoročnih zajmova poštujući načela sigurnosti i likvidnosti. Odluku o oročavanju ili davanju kratkoročnih zajmova donosi Općinsko vijeće, a ugovor potpisuje Općinski načelnik.
Općinski načelnik odlučuje o stjecanju i otuđenju pokretnina i nekretnina, odnosno raspolaganju ostalom imovinom Općine čija pojedinačna vrijednost ne prelazi 0,5% prihoda Proračuna bez primitaka ostvarenih u 2022.godini, ako je stjecanje i otuđivanje nekretnina i pokretnina, odnosno raspolaganje imovinom planirano u Proračunu i provedeno u skladu sa zakonskim propisima.
Općinski načelnik upravlja raspoloživim novčanim sredstvima na računu Proračuna. Odluku o odabiru banke kod koje će se voditi račun Proračuna donosi općinski načelnik.  Slobodna novčana sredstva Proračuna mogu se oročiti kod poslovne banke poštujući načela sigurnosti i likvidnosti. Ugovor o oročavanju potpisuje općinski načelnik.
Članak 13.

Općinski načelnik može donijeti odluku o otpisu potraživanja za dugovanja po pojedinim vrstama prihoda za koje je nastupila apsolutna zastara prava na naplatu ili u drugim slučajevima kada je nastupila nemogućnost naplate.

Općinski načelnik može otpisati ili djelomično otpisati potraživanja, ako bi troškovi naplate potraživanja bili u nesrazmjeru  s visinom potraživanja.

Općinski načelnik može na zahtjev dužnika, uz primjereno osiguranje i kamate, odgoditi plaćanje i odobriti obročnu otplatu duga, ako time bitno poboljšava dužnikove mogućnosti otplate duga, od kojeg inače ne bi bilo moguće naplatiti cjelokupan dug. 


Naplata duga iz stavka 1. može se odgoditi jednokratno do 12 mjeseci ili se može odobriti plaćanje duga u obrocima i to maksimalno do 24 mjesečna obroka.
IV. URAVNOTEŽENJE PRORAČUNA

Članak 14.

Ako tijekom godine dođe do neusklađenosti planiranih prihoda i rashoda, primitaka i izdataka Proračuna, izvršit će se njihovo ponovno uravnoteženje, putem Izmjena i dopuna Proračuna.









   Članak 15.

Po ukazanoj potrebi moguće je preraspodijeliti sredstva između pojedinih stavaka u okviru odredbi Zakona o proračunu. Općinski načelnik donosi odluku o preraspodjeli sredstava i to u visini do 5% iznosa pozicije koja se umanjuje o čemu mora izvijestiti Općinsko vijeće u polugodišnjem i godišnjem izvještaju o izvršenju proračuna.
Članak 16.

Ako se ukupni prihodi Proračuna ostvare iznad iznosa utvrđenog Proračunom Općine Kamanje za 2022. godinu, Općinsko vijeće odlučit će o trošenju tih sredstava.

Ako se ukupni prihodi Proračuna ostvare ispod svote utvrđene Proračunom, Općinski načelnik će razmjerno tome smanjiti sredstva za izdatke.

V. ZADUŽIVANJE I JAMSTVA

Članak 17.

Za financijske odnose radi zaduživanja i pozajmljivanja sredstava Općine ovlašten je Općinski načelnik, na temelju odluke Općinskog vijeća, sukladno zakonu. Za kupoprodaju imovine ovlašten je Općinski načelnik, na temelju odluke Općinskog vijeća, sukladno zakonu.

VI. PRIJELAZNE I ZAVRŠNE ODREDBE

Članak 18.

 Ova Odluka o izvršavanju Proračuna Općine Kamanje za 2022. god. stupa na snagu osam dana od objave u „Glasniku općine Kamanje“, a primjenjivat će se od 01. siječnja 2022. godine.

U Kamanju, 03.12.2021. godine

